留別博州推官楊丹
作者：張詠
朝代：宋

paragraphs: 郊亭欲別時，霜葉翻空日。
男兒志在乘長風，去便離憂慘顔色。
鏌鋣煌煌對尊酒，醉舞不成空握手。
恥唱悠悠易水歌，羞折絲絲關外柳。
我欲爲君操峻節，研清詞，古來賢聖同驅馳。
連城白璧不足道，濟時才略爲藩籬。
一以答惠貺，再欲酬心知。
從今明月夜，應有遠相思。